b'\n_START_ARTICLE_\nDen legendariske saga om Olav den hellige\n_START_PARAGRAPH_\nDen legendariske saga om Olav den hellige, norr\xc3\xb8nt Helgisaga \xc3\x93l\xc3\xa1fs konungs Haraldssonar er en av kongesagaene, en helgenbiografi fra 1200-tallet om Olav den hellige fra 1000-tallet. Helgenbiografien om Olav skiller seg fra den tradisjonelle kirkelige legenden ved at den fremhever religionshistoriske og kongeideologiske aspekter ved Olavs hellighet. _NEWLINE_Dette verket er tungt basert p\xc3\xa5 den n\xc3\xa5 stort sett tapte Den eldste saga om Olav den hellige. Komposisjonen eller sammensetningen av teksten er meget primitiv og klossete, og sagaen best\xc3\xa5r i prinsippet av en rekke adskilte anekdoter som er avledet fra skaldekvad._NEWLINE_Sentralt i sagaen st\xc3\xa5r Olavs kristusliknende martyrd\xc3\xb8d. Sagaens skildringer av Olavs kamp og d\xc3\xb8d p\xc3\xa5 Stiklestad i 1030 sees p\xc3\xa5 som en parallell til Kristi offerd\xc3\xb8d p\xc3\xa5 korset p\xc3\xa5 Golgata. B\xc3\xa5de Den legendariske saga og Flateyjarb\xc3\xb3ks Olavs saga understreker Olavs Kristus-likhet i den grad at han nesten fremst\xc3\xa5r som en norr\xc3\xb8n kristusfigur._NEWLINE_Religionshistorikeren Gunnhild R\xc3\xb8the har i doktoravhandlingen Helt, konge og helgen pekt p\xc3\xa5 den endetidsstemningen som preger fortellingen om slaget p\xc3\xa5 Stiklestad. Kongens d\xc3\xb8d blir forfattet som en kosmisk katastrofe. Fortellingen peker dels bakover mot f\xc3\xb8r-kristne tanker omkring verdens undergang, og dels mot kristne apokalyptiske forestillinger. S\xc3\xa5ledes har martyrfortellingen om Olavs d\xc3\xb8d doble referanserammer. Sagaens bilde av Olav som kriger kan sees b\xc3\xa5de i lys av det f\xc3\xb8r-kristne norr\xc3\xb8ne krigerideal og middelalderens korsfarerideal._NEWLINE_Den anonyme forfatteren kan ha v\xc3\xa6rt norsk, og sagaen har tr\xc3\xb8nderske m\xc3\xa5ltrekk. Den er bevart i ett eneste norsk manuskript fra midten av 1200-tallet. Antagelig ble det forfattet tidlig p\xc3\xa5 1200-tallet, kanskje p\xc3\xa5 Island. Snorre Sturlason kjente antagelig til dette verket eller et tilsvarende da han skrev sin f\xc3\xb8rste saga om Olav den hellige, og deretter hovedverket som dominerer i Heimskringla. For Snorre var det derimot viktig \xc3\xa5 skille det legendariske stoffet fra det historiske.'